
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	29 iunie 2011

	Nr.
	27/262 


R A P O R T
asupra propunerii legislative privind completarea O.U.G. nr. 100/2008 pentru completarea Legii nr. 19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 319 din 9 mai 2011, cu dezbaterea pe fond, în procedură obişnuită, a propunerii legislative privind completarea O.U.G. nr. 100/2008 pentru completarea Legii nr. 19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1514/13.12.2010)

· avizul negativ al Comisiei pentru buget, finanţe şi bănci (nr.212/25.05.2011)

· avizul negativ al Comisiei juridice, de disciplină şi imunităţi (nr.31/474/24.05.2011)

· avizul negativ al Comisiei pentru egalitatea de şanse pentru femei şi bărbaţi (nr.37/298/19.05.2011)

· punctul de vedere negativ al Guvernului (nr.318/11.02.2011).

Propunerea legislativă are ca obiect de reglementare completarea cu art. III al din O.U.G. nr.100/2008 pentru completarea Legii nr.19/2000 privind sistemul public de pensii şi alte drepturi de asigurări sociale, aprobată prin Legea nr.154/2009, cu un nou alineat, alin.(11), în vederea calculării punctajului mediu anual corespunzător sporului de vechime acordat în baza legislaţiei anterioare datei de 1 aprilie 2001 pentru activităţi desfăşurate în grupele I şi II de muncă, prin împărţirea punctelor rezultate din anii de spor, la anii de activitate în muncă în grupele superioare de muncă. 

Comisia propune Plenului Camerei Deputaţilor respingerea iniţiativei legislative întrucât Legea nr.19/2000 privind sistemul public de pensii şi alte drepturi de asigurări sociale a fost abrogată începând cu data de 01.01.2011, prin dispoziţiile Legii nr.263/2010 privind sistemul unitar de pensii publice, propunerea legislativă rămânând fără obiect.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 29 iunie 2011 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:

- d-l Nicolae Ivăşchescu – Secretar de Stat 

- d-na Georgeta Jugănaru – director.

La lucrările comisiei au fost prezenţi 26 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 4 mai 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu Elena Mesaroş


Întocmit,
Expert parlamentar Geta Doană 

